 Buubaa waxa uu ku ammaanay dalka Qatar oo uu sheegay in dawladdii ku-meel-gaadhka ahayd ee Soomaaliya ee uu ka tirsanaa ay ka heli jirtay taageero dhaqaale iyo mid siyaasi ah labadaba, waxa aanu ku dooday in dawladaha Gacanka Carbeed ay yihiin cidda keliya ee ku habboon in ay xasiloonni amni iyo dhaqaale u soo hoyso Soomaaliya, maadaama oo xidhiidh guun ahi ka dhexeeyey Soomaalida oo kumannaan sano xidhiidh ganacsi la lahaa Khaliijka Carabta, isla markaana dalalka Khaliijku ay dano ku leeyihiin Soomaaliya, oo ah irridda muhiimka ah ee ay ka geli karaan Geeska Afrika iyo guud ahaan Afrika oo ah xoogga dhaqaale ee mustaqbalka dhow la saadaalinayo. 